Gruziya Ichki ishlar vazirligi. Gruziya Ichki ishlar vazirligi ()—Gruziyaning qonun ustuvorligini taʼminlaydigan oliy organi hisoblanadi. Vazirlikka Gruziya hukumati aʼzosi boʻlgan Gruziya Ichki ishlar vaziri boshchilik qiladi. Vazirlik Gruziya hukumatiga hisobot beradi va Bosh vazir tomonidan yuklatilgan vazifalarni bajaradi. Hozirgi kunda Gruziya Ichki ishlar vaziri Vakhtang Gomelauri hisoblanadi. Bosh ofisi Tbilisi shahrida joylashgan. Tarixi. Mustaqillikdan soʻng 1918-yil 26-mayda Milliy kengash majlisida Gruziya Ichki ishlar vazirligi tashkil etildi. Uning asosiy vazifalari hukumatga qarshi namoyish oʻtqazishga qarshi kurash va bolsheviklar targʻibotiga qarshi kurash, davlat mablagʻlarini isrof qilishga qarshi kurash va boshqalarni oʻz ichiga olgan. 1921-yil 25-fevralda Gruziya bolsheviklari Rossiya yordamida Gruziyaning qonuniy menshevik hukumatini agʻdarishdi. Shu kundan boshlab Ichki ishlar vazirligi tugatildi. Gruziya inqilobiy qoʻmitasining 1921-yil 6-martdagi qarori bilan Gruziya Ichki ishlar xalq komissarligi tashkil etildi. 1941-yil 8-avgustda Gruziya SSR Oliy Soveti Prezidiumining Farmoni bilan Ichki ishlar xalq komissarligi va Davlat xavfsizligi xalq komissarligi Ichki ishlar xalq komissarligiga birlashtirildi. 1953-yil 15-aprelda Gruziya SSR Oliy Kengashi Gruziya SSR davlat vazirliklarini oʻzgartirish toʻgʻrisidagi qonunni qabul qildi. Yangi qonunga koʻra, Davlat xavfsizlik vazirligi Gruziya SSR Ichki ishlar vazirligi bilan birlashtirildi. 1954-yil 10-aprelda Gruziya SSR Oliy Soveti Prezidiumining Farmoni bilan Gruziya SSR Ministrlar Soveti huzurida davlat xavfsizlik qoʻmitasi (KGB) tashkil etildi. 1962-yil 18-sentabrda Gruziya SSR Oliy Sovetining Farmoni bilan Gruziya SSR Ichki ishlar vazirligi Respublika jamoat xavfsizligi vazirligiga aylandi. 1968-yil 19-noyabrda unga eski nomi Ichki ishlar vazirligi nomi qaytarildi. 2003-yilda Gruziya huquqni muhofaza qilish organlarida keng koʻlamli islohotlar oʻtkazilgandan soʻng, Davlat xavfsizlik vazirligi Ichki ishlar vazirligiga aylantirildi. 2015-yilda amalga oshirilgan islohotlar asosida Politsiya va Davlat xavfsizlik xizmatlarini tashkiliy va institutsional ajratish amalga oshirildi. Davlat xavfsizlik xizmati alohida tashkil etildi. Loyihalar va islohotlar. Patrul politsiyasi boʻlimi—Gruziya Ichki ishlar vazirligining fuqarolik jamiyatiga xizmat koʻrsatadigan va har bir fuqaroning xavfsizligini taʼminlaydigan davlat organi hisoblanadi. Departamentning asosiy vazifalari ijtimoiy holat va tartibni muhofaza qilish, qoidabuzarliklar va boshqa mumkin boʻlgan tahdidlarga javob berish, ularning oldini olish, jismoniy va yuridik shaxslarni har qanday noqonuniy harakatlardan himoya qilish, yoʻl harakati qatnashchilarining xavfsizligini taʼminlash, yoʻl harakati qoidalariga rioya etilishini nazorat qilish, yoʻl-transport hodisalarining oldini olish boʻyicha tegishli choralarni koʻrishdir va noqonuniy migratsiyaga qarshi kurash, uning oldini olish, oʻz vakolatlari doirasida aniqlash va yoʻq qilish kiradi. Inson huquqlarini himoya qilish departamenti 2018-yilning yanvar oyida, Giorgi Gakharia Ichki ishlar vaziri lavozimiga tayinlanganidan bir oy oʻtib tashkil etilgan. Inson huquqlarini himoya qilish departamenti oiladagi zoʻravonlik, ayollarga nisbatan zoʻravonlik, kamsitish asosida sodir etilgan jinoyatlar, odam savdosi, voyaga yetmaganlar tomonidan sodir etilgan jinoyatlar yoki ularga nisbatan zoʻravonlik kabi holatlar boʻyicha oʻz vaqtida javob berish va samarali tergov qilishni taʼminlaydi. Departament tashkil etilgan kundan boshlab Londa Toloraia xonim direktor hisoblanadi. Favqulodda vaziyatlarni boshqarishning samarali tizimini yaratish maqsadida 2012-yilda yagona favqulodda yordam raqami „112“ ishga tushirildi, unga koʻra „112“ Gruziyaning turli nuqtalaridan shoshilinch yordam zarurligi toʻgʻrisida xabarlar oladi va ularni 24/7 rejimida tegishli xizmatlarga uzatadi. „112“ Gruziya Ichki ishlar vazirligining qonunan mustaqil qismi hisoblanadi. „112“ raqami orqali siz politsiya, yongʻin va qutqaruv xizmati va shoshilinch tibbiy yordam xizmatiga qoʻngʻiroq qilishingiz mumkin.